Intal lengaç di vuê, il tiermin ”avualance” al è dal dut in disusance. Chest, ancje se la stesse nestre democrazie e cjape legjitimazion, fondis e aliment de aspirazion e de vocazion a ufrî a ducj i citadins lis stessis oportunitât di cundizions, par podê cussì esercitâ la partecipazion politiche, civîl, economiche e sociâl.
Si è afermade une acetazion passive dal fat che areis largjis dal planet, Paîs intîrs e fintremai i nestris concitadins e vicins di cjase a puedin vivi in cundizions di dibisugne.
Vuê il sintî comun nol è plui chel che al stime impuartant il benstâ di ducj e no dome chel di cualchidun, parcè che e à vinçût la pulsion egoiste e avide dal individui.
Si è abdicât al principi de justizie sociâl e in chest mût si ofindin une dì daûr chê altre chei plui puars.
No si capìs nancje che la disavualance e je une menace par ducj, stant che e puarte cun se rabie, violence e insigurece, cun coscj sociâi dramatics e cressints.
Cun di plui, un alt nivel di disavualance al rapresente un impediment reâl ae cressite economiche, e si varès di capî che “eficience sociâl” e eficience economiche a van cul stes pas, e che nol pues jessi cressite in cheste situazion inicue.
In chest contest culturâl e di valôrs corot e in disfasiment, e va funzione une inedite “lote di classe”, condusude dal alt viers il bas, dai siôrs cuintri i puars, dai prins cuintri i ultins.
I risultâts di cheste lote di classe stranie e crudêl a son micidiâi.
Intai ultins trente agns, l’1% dai plui siôrs dal mont al à viodût a cressi il propri redit dal 275% e, di cuintri, il 20% di chei plui puars a àn vût un misar 18% in plui. Un cuint de popolazion mondiâl al gjolt dal 75% dal redit anuâl di dut il planet e il cuint plui puar si contente dal 2%. Il 60% de popolazion mondiâl al vîf cun 1 o 2 dolars in dì.
Intai paîs ocidentâi, simpri intai ultins trente agns, si è vût il moviment di redit plui imponent che si sedi mai verificât viers chei plui siôrs.
In Italie, la inicuitât economiche e je sore de medie dai Paîs de OCSE. Il patrimoni dai 10 talians plui siôrs al è compagn di chel dai 3 milions plui puars. Il 10% des fameis plui sioris al deten plui o mancul il 45% de ricjece nazionâl. Il 50% des fameis al à mancul dal 10% de ricjece complessive.
Si è vuastât l’assensôr sociâl e la situazion e je al pont di roture.
E la CISL teritoriâl e stime che la coesion sociâl e puedi jessi dome se si aferme une vere justizie sociâl.
Il teme de puaretât, cun di plui, nol à nissun spazi intal dibatiment politic, nol è in assolût une prioritât cemût che, invezit, al varès di jessi.
Vuê, intal mont, un miliart di oms a son in cundizions di puaretât, 900 milions no disponin di aghe potabile, 2 miliarts e 600 mil no gjoldin di nissun servizi sanitari.
In Europe, a son 120 milions lis personis in puaretât e, di chês, 42 milions a son inte miserie assolude.
In Italie, a son plui di 3 milions lis personis che a vivin in cundizions di puaretât assolude e al è triplicât il numar di fameis cence cjase.
Il nestri Paîs al è l’ultin sui finanziaments ae fameis, dal sigûr il piês cuntun vergognôs 1,3% dal PIL.
Un frut su cuatri al vîf in fameis che no puedin garantîi il necessari par une sô buine cressite fisiche, psicologjiche, inteletuâl e sociâl. A son 500 mil i fantaçuts che a son in cundizions di puaretât assolude. L’abandon scolastic al cres, e il 30% di cui che si iscrîf aes superiôrs nol rive ae maturitât. Dome il 20% dai fîs di operaris al rive ae Universitât, cuintri plui dal 60% des classis abenadis.
In Friûl Vignesie Julie, intal ultin deceni, e je comparide la puaretât alimentâr. Un aspiet dal sigûr gnûf, chest dal bisugn di mangjative, che al è daûr a cjapâ dimensions tant preocupantis. Intai ultins 5 agns, in Regjon, il numar dai bisugnôs di mangjative al à passât lis 50 mil unitâts; e je dopleade la cuantitât di mangjative distribuide e la incressite dai assistîts al lenç lis 24 mil personis (+ 85,8%). Chescj a son segns tangjibii e estrems dal impuariment de societât regjonâl e ancje de grande dignitât che cun chê lis fameis e lis personis lu stan patint e frontant. Il fenomen nol ven evidenziât pal pudôr des fameis coinvoltis.
La CISL locâl e stime ridutîf resonâ dome su la crisi di chê che i disin classe medie, intant che al va ricuardât, di un continui, che a son pardabon tancj chei che a àn sorpassât za il limit de puaretât o che a son li li par passâlu.
La CISL di Udin, cun di plui, e je convinçude che la politiche, duncje il Stât, e la societât, duncje lis comunitâts, a scuegnin in maniere urgjente e responsabile fâsi cjame dal drame de puaretât, se di no par milions di citadins cheste e sarà une condane cence apel.
La CISL furlane, infin, e pense che si vedi di tornâ a jessi une “comunitât di destin” là che il destin di un al è il destin di ducj e la puaretât no je il probleme dal singul ma de coletivitât.
Za intal 1977 Bonsignôr Alfredo Battisti al diseve che “di une societât dal consum e dal profit, tocje passâ a une societât de condivision e de gratuitât. E je une civiltât che e à di cambiâ; e je une gnove mentalitât che e à di nassi; al è un impegn straordenari di revision personâl e comunitarie, sociâl, economiche e politiche che e à di disflorî”. ❚
✒ Roberto Muradore
Disavualance e puaretât............
Intal lengaç di vuê, il tiermin ”avualance” al è dal dut in disusance. Chest, ancje se la stesse nestre democrazie e cjape legjitimazion, fondis e aliment de aspirazion e de vocazion a ufrî a ducj i citadins lis stessis oportunitât di cundizions, par podê cussì esercitâ la partecipazion politiche, civîl, economiche e sociâl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn